魏了翁
王总领生日
皇天覆后土，藐然中为人。
职职万同宇，何所非吾仁。
一二指搐耳，动且关嚬呻。
置之非害事，尚欲求其信。
矧今我赤子，犬羊所噬吞。
养之将遗患，迫之几寡恩。
犹以赤子故，未忍穷追奔。
蠢彼不我德，羽书惊严宸。
帝日斯可矣，戎首将处焚。
一军戍江介，一军留汉滨。
雨中彻桑土，火后忧突薪。
又念蜀上游，擢才饷吾军。
蜀力如蜗涎，仅足以濡身。
云胡走荆楚，坐视空川秦。
天下本一家，奚必尔我分。
独怜去天远，缓急呼不闻。
公今从此升，於国拟世臣。
家有忧民谱，世磋及兹辰。
直前明分义，却立思本根。
岂但无怨公，此志长光新。